Komisijos Sprendimas
1992 m. balandžio 10 d.
dėl veterinarijos reikalavimų ir veterinarinio sertifikavimo laikinai įvežant registruotus arklius
(92/260/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl veterinarijos reikalavimų, reglamentuojančių arklinių šeimos gyvūnų importą iš trečiųjų valstybių ir jų judėjimą [1], su paskutiniais pakeitimais, padarytais Komisijos sprendimu 92/130/EEB [2], ypač į jos 15 straipsnio a punktą ir 16 straipsnį,
kadangi Tarybos sprendimu 79/542/EEB [3] su paskutiniais pakeitimais, padarytais Komisijos sprendimu 92/162/EEB [4], buvo patvirtintas trečiųjų valstybių, iš kurių valstybės narės leidžia importuoti arklinių šeimos gyvūnus, sąrašas;
kadangi taip pat būtina atsižvelgti į konkrečių trečiųjų valstybių regionalizaciją, kuri aptariama Komisijos sprendime 92/160/EEB [5] su pakeitimais, padarytais Sprendimu 92/161/EEB [6];
kadangi lygiavertės sveikatos aplinkybės, susidariusios konkrečiose trečiosiose valstybėse, pateisina keleto sveikatos zonų arklinių šeimos gyvūnų importui nustatymą;
kadangi skirtingoms arklių kategorijoms būdingos specifinės savybės, o juos importuoti leidžiama skirtingais tikslais; kadangi todėl turi būti patvirtinti konkretūs sveikatos reikalavimai laikinai įvežant registruotus arklius;
kadangi, atsižvelgiant į skirtingas sveikatos aplinkybes, būtina patvirtinti keletą sveikatos sertifikatų laikinai įvežant registruotus arklius;
kadangi šis sprendimas turėtų būti peržiūrėtas ne vėliau kaip iki 1992 m. gruodžio 31 d.;
kadangi šiame sprendime numatytos priemonės atitinka Nuolatinio veterinarijos komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeisdamos Sprendimo 92/160/EEB valstybės narės leidžia laikinai įvežti registruotus arklius, kurie:
- vežami iš trečiųjų valstybių, išvardytų I priede,
- atitinka reikalavimus, numatytus viename iš pavyzdinių gyvūnų sveikatos sertifikatų, išdėstytų II priede.
2 straipsnis
Šis sprendimas skirtas valstybėms narėms.
Priimta Briuselyje, 1992 m. balandžio 10 d.